Ministru kabineta noteikumu projekta

**„Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā”**

## sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par interešu konflikta novēršanu valsts amatpersonu darbībā” (turpmāk ‒ Interešu konflikta likums) 20.panta astotā daļa, kura paredz, ka *Ministru kabinets izdod noteikumus par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijās (turpmāk ‒ Ministru kabineta noteikumu projekts)*.  Interešu konflikta likuma Pārejas noteikumu 28.punkts nosaka, ka Ministru kabinets līdz 2017.gada 1.martam izdod šā likuma [20.panta](http://likumi.lv/doc.php?id=61913#p20) astotajā daļā paredzētos noteikumus.  2016. gada 3. maija Ministru kabineta rīkojumā Nr.275 "[Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai](http://www.pkc.gov.lv/images/vald%C4%ABbas_deklar%C4%81cijas/2016/VRP/1_2_10_11_280416_MKrik_VRP_pr.pdf)" apstiprinātā Valdības rīcības plāna 26.2.pasākums, kurš paredz *izstrādāt Ministru kabineta noteikumu projektu par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā*. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik attiecībā uz publiskas personas institūcijām lietderīgas un efektīvas rīcības ar mantu un finanšu līdzekļu nodrošināšana, labas pārvaldības principa ievērošana un likumīgas institūcijas darbības nodrošināšana izriet no vairākiem ārējiem normatīvajiem aktiem. Valsts pārvaldes iekārtas likuma 10. pants nosaka, ka valsts pārvalde ir pakļauta likumam un tiesībām. Tā darbojas normatīvajos aktos noteiktās kompetences ietvaros un tā savā darbībā ievēro labas pārvaldības principu. Pienākums likumīgi, normatīvajos aktos paredzētajiem mērķiem, kā arī normatīvajos aktos noteiktajai kārtībai, un iedzīvotāju interesēs rīkoties ar publiskas personas finanšu līdzekļiem un mantu, novērst to izšķērdēšanu un nelietderīgu izmantošanu izriet no Publiskas personas finanšu līdzekļu un mantas izšķērdēšanas novēršanas likuma. Likums “Par interešu konflikta novēršanu valsts amatpersonu darbībā” (turpmāk ‒ Interešu konflikta likums) nosaka valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicinot valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.  2012.gada 8.maija Ministru kabineta noteikumi Nr.326 “Noteikumi par iekšējo kontroles sistēmu tiešās pārvaldes iestādēs” nosaka iekšējās kontroles sistēmas pamatprasības un tās izveidošanas, uzraudzības un uzlabošanas kārtību tiešās pārvaldes iestādēs. Viena no iekšējās kontroles sistēmas darbības pamatprasībām ir iespējamo korupcijas un interešu konflikta risku novēršana.  Nolūkā panākt vienotu izpratni par pamatprasībām iekšējās kontroles sistēmas izveidošanai vai pilnveidošanai korupcijas un interešu konflikta riska (turpmāk – korupcijas risks) novēršanai, radīts vienots ārējais normatīvais akts publiskas personas institūcijām (t.sk. pašvaldības, publiskas personas kapitālsabiedrības). Ministru kabineta noteikumu projektā „Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā” (turpmāk ‒ Ministru kabineta noteikumu projekts) iekļautās pamatprasības iekšējās kontroles sistēmas izveidei, pilnveidei un uzraudzībai korupcijas un interešu konflikta riska novēršanai ir daļēji balstītas uz 2012.gada 8.maija Ministru kabineta noteikumiem Nr.326 “Noteikumi par iekšējo kontroles sistēmu tiešās pārvaldes iestādēs” un *COSO* (*The Commitee of Sponsoring Organizations*) modeli, kas aptver kontroles vidi, risku novērtējumu, kontroles pasākumu ieviešanu, informāciju un komunikāciju, uzraudzību.  Iekšējās kontroles sistēmas pilnveidošana pretkorupcijas jomā ir viens no efektīgākajiem veidiem, kā mazināt korupcijas riskus valsts un pašvaldību institūcijās, tomēr nereti ir sastopami gadījumi, kad valsts institūciju pārstāvji norāda uz iekšējās kontroles sistēmas esamību institūcijā, bet nākas secināt, ka ieviesti ir tikai atsevišķi tās pamatelementi.[[1]](#footnote-1)  Korupcijas novēršanas un apkarošanas pamatnostādnēs 2015.-2020.gadam, kuras tika apstiprinātas ar Ministru kabineta 2015.gada 16.jūlija rīkojumu Nr.393 “Par Korupcijas novēršanas un apkarošanas pamatnostādnēm 2015.-2020.gadam”, kā viena no **korupcijas un krāpšanas novēršanas un apkarošanas politikas prioritātēm** ir **pārorientēt pretkorupcijas un krāpšanas apkarošanas politiku no ārējās kontroles, ko realizē kontroles institūcijas, uz resora un institūcijas iekšējo kontroli.**  Vienlaikus vēršam uzmanību, ka, piemēram, jau šobrīd Krimināllikuma 70.1 pants un 70.2 pants paredz, ja fiziska persona vai attiecīgās juridiskās personas koleģiālās institūcijas loceklis ir veicis kukuļdošanu juridiskas personas (t.sk. valsts vai pašvaldības kapitālsabiedrības vai personālsabiedrības) interesēs, labā vai tās nepienācīgas pārraudzības vai kontroles rezultātā, juridiskajai personai var piemērot piespiedu ietekmēšanas līdzekli (likvidācija, tiesību ierobežošana, mantas konfiskācija vai naudas piedziņa līdz pat simts tūkstošiem minimālo mēnešalgu apmērā). Krimināllikuma 70.8 panta otrās daļas 3.punkts, nosaka, ka, nosakot piespiedu ietekmēšanas līdzekļa mēru, tiek vērtēti pasākumi, ko juridiskā persona veikusi, lai novērstu noziedzīgā nodarījuma izdarīšanu, piemēram, vai valsts vai pašvaldību kapitālsabiedrība ir nodrošinājusi iekšējās kontroles sistēmu korupcijas risku novēršanai.  Informējam, ka jau iepriekšējā perioda Biroja izstrādātā Korupcijas novēršanas un apkarošanas programmas 2009.–2013.gadam (atbalstīta ar Ministru kabineta 2009.gada 24.septembra rīkojumu Nr.654) 4.nodaļas 7.apakšnodaļas 26.punkts noteica *visām valsts pārvaldes iestādēm un pašvaldībām reizi gadā aktualizēt iestāžu un pašvaldību pretkorupcijas plānus.*  Kā arī Korupcijas novēršanas un apkarošanas pamatnostādnes 2015.-2020.gadam jau šobrīd paredz, ka:   * visām valsts pārvaldes iestādēm un pašvaldībām līdz 2015.gada 31.decembrim ir jāizstrādā vai katru gadu jāaktualizē iestāžu un pašvaldību pretkorupcijas plāni, ietverot arī pasākumus apzināto krāpšanas un korupcijas risku novēršanai ES fondos un citos ārvalstu finanšu palīdzības instrumentos, ja attiecināms; * no 2015.gada līdz 2020.gadam visām valsts un pašvaldību institūcijām, publisko personu kapitālsabiedrībām ir jāidentificē korupcijas riski un riskam pakļautie amati vai, ja riski ir identificēti, tad, mainoties risku ietekmējošajiem apstākļiem vai faktoriem, reizi gadā ir jāveic korupcijas risku pārskatīšana un aktualizācija un attiecīgi ir jāplāno un jāīsteno pasākumi korupcijas risku ierobežošanai, novērtējot to lietderību un efektivitāti, iekļaujot korupcijas riska novēršanas pasākumus institūcijas pārvaldes procesu regulējošos dokumentos; * visām valsts un pašvaldību institūcijām no 2015.gada līdz 2020.gadam jānodrošina, ka visi institūcijas darbinieki ir informēti par korupcijas riska iespējamību, pārzina ētikas noteikumus, kā arī korupcijas un interešu konflikta riska novēršanas prasības; * pašvaldībām līdz 2015.gada 31.decembrim jāizstrādā pašvaldību iekšējās kontroles sistēmas pamatprasības krāpšanas, korupcijas un interešu konflikta novēršanai atbilstoši funkcionālajai jomai un identificētajiem riskiem; * pašvaldībām līdz 2015.gada 31.decembrim jānodrošina, ka pašvaldību amatpersonas ir kompetentas (apmācītas) jautājumā par nepieciešamajiem korupcijas kontroles pasākumiem; * pašvaldībām no 2015.gada 31.decembra jāaktualizē iekšējās korupcijas kontroles sistēmas prasības reizi gadā, atbilstoši identificētajiem riskiem.   **Proti, visās valsts pārvaldes iestādēs un pašvaldībās, kārtējam gadam paredzēto finanšu līdzekļu ietvaros, ir jābūt izstrādātam pretkorupcijas pasākumu plānam un novirzītiem finanšu resursiem iekšējās kontroles (korupcijas riska novēršanai) izveidei, pilnveidošanai un stiprināšanai. Visās pašvaldībās budžetā pieejamo līdzekļu ietvaros, ir jābūt izstrādātām pašvaldību iekšējās kontroles sistēmas pamatprasībām krāpšanas, korupcijas un interešu konflikta novēršanai atbilstoši funkcionālajai jomai un identificētajiem riskiem.** Papildus norādām, ka Biroja izstrādātajā Informatīvajā ziņojumā "Par iekšējās pretkorupcijas kontroles sistēmas novērtējumu publiskas personas institūcijās" (2016.gada 29.janvārī iesniegts Ministru kabinetā) (turpmāk ‒ Informatīvais ziņojums) apkopotā informācija liecina, ka ne tikai no aptaujātajām 1662 publiskas personas institūcijām vien 608 institūcijās ir izstrādāti pretkorupcijas pasākumu plāni, bet arī, ka pretkorupcijas pasākumu plāna izstrāde bieži vien institūcijās ir tikai formāls pasākums. Informatīvā ziņojuma izstrādes procesā tika konstatēts, ka ņemot vērā to, ka nav noteiktas konkrētas prasības korupcijas riska novēršanai, nav skaidri saprotams, kādam saturiski ir jābūt institūcijas pretkorupcijas pasākumu plānam un kādas tieši ir veicamās darbības korupcijas riska novēršanai.  Pamatojoties uz iepriekš minēto, izstrādātais **Ministru kabineta noteikumu projekts veicinās publiskas personas institūciju vadītāju mērķtiecīgu un efektīvu darbību iespējamā korupcijas riska novēršanai** (ņemot vērā Ministru kabineta noteikumu projektā noteiktās pamatprasības), **vienlaikus izvairoties no nevajadzīgu darbību veikšanas** (formālu pasākumu noteikšanas). Proti, ja nav noteiktas konkrētas pamatprasības korupcijas riska novēršanai, institūcijas vadītājs, piemēram, izstrādājot pretkorupcijas pasākumu plānu, var neietvert tajā konkrētus pasākumus korupcijas riska novēršanai vai noteikt pretkorupcijas pasākumus, faktiski neapzinoties korupcijas riskam pakļautās funkcijas vai darbības jomas (Informatīvais ziņojums).  Izstrādājot minēto Ministru kabineta noteikumu projektu, tika ņemtas vērā Ekonomiskās sadarbības un attīstības organizācijas (OECD) rekomendācijas, piemēram, Kukuļošanas apkarošanas starptautiskajos biznesa darījumos darba grupas (turpmāk ‒ kukuļošanas darba grupa) rekomendācija   * *nodrošināt, ka iekšējās kontroles prasības valsts kapitālsabiedrībās pretkorupcijas jomā ietver arī prasības saistībā ar ārvalstu amatpersonu kukuļošanu (2009.gada rekomendācija III un X.C.(i.))[[2]](#footnote-2);* * *Latvija īsteno tās plānu veikt pasākumus, kas noteiktu valsts amatpersonām pienākumu ziņot tieši vai netieši, izmantojot iekšējo mehānismu, tiesībsargājošām iestādēm par aizdomām par ārvalstu amatpersonu kukuļošanu starptautiskos darījumos, kas radušās, veicot savus dienesta pienākumus (2009.gada Rekomendācija III un IX(i)).[[3]](#footnote-3)*   Atbilstoši likumam “Par interešu konflikta novēršanu valsts amatpersonu darbībā”, **kapitālsabiedrība** šo Ministru kabineta noteikumu projekta izpratnē ir:  b) publiskas personas kapitālsabiedrība;  c) kapitālsabiedrība, kurā publiskas personas daļa pamatkapitālā atsevišķi vai kopumā pārsniedz 50 procentus vai kurā publiskai personai ir cita veida izšķirošā ietekme atbilstoši [Koncernu likumam](http://likumi.lv/ta/id/4423-koncernu-likums);  d) kapitālsabiedrība, kurā vienas publiskas personas vai vairāku publisku personu kapitālsabiedrību daļa pamatkapitālā atsevišķi vai kopumā pārsniedz 50 procentus vai kurā vienai publiskai personai vai vairākām publiskām personām ir cita veida izšķirošā ietekme atbilstoši [Koncernu likumam](http://likumi.lv/ta/id/4423-koncernu-likums).  Ministru kabineta noteikumu projekts paredz, ka publiskas personas institūcijās ir jābūt identificētiem korupcijas riskiem un izvērtētām korupcijas riskam pakļautām funkcijām vai darbības jomām vai procesiem, nepieciešamības gadījumā veikts citas informācijas izvērtējums. Svarīgi ir noteikt pasākumus identificēto korupcijas risku mazināšanai vai novēršanai. Lai noteiktu nepieciešamos korupcijas riska mazinošos pasākumus, sākotnēji institūcijai ir jānodrošina korupcijas risku identificēšana, analīze un novērtēšana. Savukārt, lai nodrošinātu korupcijas risku identificēšanu, analīzi un novērtēšanu, institūcijā ir jānosaka funkcijas vai darbības jomas, vai procesi, kas ir pakļauti korupcijas riskam. Atbilstoši noteiktajām funkcijām vai darbības jomām, vai procesiem, ir jāidentificē korupcijas riski, izvērtējot riska iestāšanās iespējamību (varbūtību) un tā ietekmi iestāšanās gadījumā (radītās sekas).  Kā arī, izvērtējot riska iestāšanās iespējamību konkrētā amata pienākumu izpildē, ir jānosaka korupcijas riskam pakļautie amati (“sensitīvo” amatu saraksts). Nosakot korupcijas riskam pakļautos amatus, jāņem vērā, ka korupcijas riskam pakļauti tie amati, kuru pilnvaras ir saistītas, piemēram, ar:   * + - privātpersonu darbības uzraudzību vai kontroli, it īpaši komercdarbības jomā, nonākot tiešā saskarsmē ar privātpersonu, kā arī veicot privātpersonu darbības uzraudzību un kontroli ārpus institūcijas;     - rīcību ar publiskas personas institūcijas finanšu līdzekļiem un mantu, tai skaitā amata pienākumu izpildi publisko iepirkumu, sabiedrisko pakalpojumu sniedzēja iepirkuma un publiskās un privātās partnerības jomā, lēmumu par materiālo vērtību sadali, pārdali, atsavināšanu vai izlietojumu, mantas atsavināšanu vai iznomāšanu, iegūšanu īpašumā;     - darbībām ar skaidru naudu vai citiem vērtīgiem aktīviem (ja šādas darbības institūcijā tiek veiktas);     - citām personām (ārpus institūcijas vai koncerna) saistošu lēmumu un citu tiesību aktu sagatavošanu un pieņemšanu (piemēram, administratīvie akti, it īpaši atļauju, licenču, sociālās palīdzības un citu tiesību piešķiršana, nodokļu un nodevu administrēšana);     - izmeklēšanas un sodīšanas pilnvaru realizāciju, operatīvās darbības veikšanu;     - rīcību ar valsts noslēpumu saturošu informāciju un rīcību ar ierobežotas pieejamības informāciju;     - normatīvo aktu izstrādi un pieņemšanu.   Nosakot korupcijas riskam pakļautos amatus, jāņem vērā, ka korupcijas riska iestāšanās varbūtība pastāv, ja, pildot amata pienākumus:   * + - darbiniekam ir iespēja rīkoties vienpersoniski, tai skaitā pienākumu izpildē nav nodrošināta atbildības dalīšana, nošķirot lēmuma sagatavošanu no lēmuma pieņemšanas;     - darbiniekam ir piešķirta rīcības brīvība;     - veiktās darbības netiek dokumentētas t.i., noformētas rakstiski un to veikšanas pamatojumu nav iespējams pārbaudīt;     - nepastāv vai netiek veikta regulāra lēmumu (rīcības) pēckontrole;     - nav paredzēta atbildība par pieļautajiem pārkāpumiem;     - netiek veikta vai nav iespējama video novērošana vai audio ieraksta veikšana;     - uzraudzības un kontroles funkciju īstenošana attiecībā uz privātpersonām notiek ārpus institūcijas u.c.   Nosakot korupcijas riskam pakļautos amatus, var apzināt darbiniekus, kuri ir korupcijas riska grupā, ņemot vērā zināmos darbinieka personību raksturojošos apstākļus un faktorus (piemēram, iepriekšējos pārkāpumus, potenciālos interešu konfliktus, personisko attieksmi u.c.), kas var veicināt nonākšanu korupcijas riska situācijā.  Noteikumu projekta 7.2.apakšpunkts nosaka, ka ne retāk kā reizi trijos gados pārskata šo noteikumu 6.punktā noteikto un izvērtē pasākumu korupcijas riska novēršanai izpildi, īstenoto pasākumu efektivitāti un lietderību, un lemj par izmaiņu nepieciešamību iekšējās kontroles sistēmā, izvērtējot, vai:   * + - īstenojot attiecīgos pasākumus korupcijas riska novēršanai, korupcijas riska iespējamība nav palielinājusies, kā arī iespējamais korupcijas risks nav iestājies;     - noteiktie pasākumi korupcijas riska novēršanai ir veikti lietderīgi, mērķi sasniedzot ar iespējami mazāku resursu (tajā skaitā finanšu) izlietojumu.   Respektīvi, pasākumiem korupcijas riska novēršanai jābūt tādiem, lai **mērķi sasniegtu** ar mazāku resursu izlietojumu, ievērojot Publiskas personas finanšu līdzekļu un mantas izšķērdēšanas novēršanas likumā noteikto.  **Pretkorupcijas pasākumu pārskatīšana spēs nodrošināt, ka ir ieviesti efektīvi un lietderīgi korupcijas risku mazinošie pasākumi.** Piemēram, pārskatot korupcijas riskus un attiecīgi tā mazināšanai noteiktos pasākumus, var konstatēt, vai identificētais risks ir būtiski samazinājies, un var atteikties no kādu pasākumu veikšanas, tādējādi ietaupot institūcijas resursus.  Vai arī konstatēt, ka iepriekš noteiktie riski ir samazinājušies, bet radušies to vietā jauni riski, kuru novēršanai nepieciešams ieviest citus novēršanas pasākumus.  Noteikumu projekta **7.3.1.apakšpunkts** paredz, ka institūcijas iekšējos normatīvajos aktos ir jānosaka kārtība, kā darbiniekiem ir jārīkojas gadījumos, kad tie vēlas ziņot par iespējamiem pārkāpumiem (tajā skaitā iespējamām koruptīvām darbībām), ietverot pasākumus, lai nodrošinātu ziņotāja anonimitāti un aizsardzību. Nosakot minēto kārtību institūcijā, darbinieki būs informēti kā jārīkojas gadījumos, kad tie vēlas ziņot par iespējamiem pārkāpumiem, kā arī atgādinās, ka gadījumos, kad personas rīcībā ir kāda informācija par iespējamo pārkāpumu institūcijā, ir jāziņo.  Ar iepriekš minēto apakšpunktu **pastarpināti tiks pildītas** “Pasākumu un uzdevumu plānā OECD Kukuļošanas darba grupas 2.fāzes rekomendāciju izpildei” ietvertās :   1. (b) rekomendācija, kura nosaka, ka *Latvija īsteno tās plānu veikt pasākumus, kas noteiktu valsts amatpersonām pienākumu ziņot tieši vai netieši, izmantojot iekšējo mehānismu, tiesībsargājošām iestādēm par aizdomām par ārvalstu amatpersonu kukuļošanu starptautiskos darījumos, kas radušās, veicot savus dienesta pienākumus (2009.gada Rekomendācija III un IX(i)).* 2. *(b) rekomendācija, kura rekomendē Latvijai veikt pasākumus, iedrošinot trauksmes celšanu, tai skaitā informējot par labā ticībā (bona fide) veiktās trauksmes celšanas, kā publiskās un privātās godprātības sistēmas sastāvdaļas, svarīgumu un paaugstinot informētību par pieejamo aizsardzību privātā sektorā strādājošiem trauksmes cēlējiem, nodrošinot trauksmes cēlējiem viegli pieejamus ziņošanas kanālus (2009.gada Rekomendācija III un IX(i), (iii)).[[4]](#footnote-4)*   Ministru kabineta noteikumu projekta **7.3.2. un 7.3.3.apakšpunkts** paredz, ka institūcijas normatīvajos aktos ir jānosaka:   * + - kārtību, kādā institūcijas valsts amatpersonas paziņo par savu atrašanos interešu konflikta situācijā, kā arī kārtību, kādā interešu konflikta situācijā esošās valsts amatpersonas funkcijas izpildei tiek nodotas citai valsts amatpersonai;     - amatu savienošanas atļauju izsniegšanas kārtību, tajā skaitā nosakot šo atļauju pārskatīšanas kārtību, izvērtējot, vai nav mainījušies tiesiskie un faktiskie apstākļi, kuri pastāvēja atļaujas izsniegšanas brīdī un vai valsts amatpersonas konkrētā amatu savienošana joprojām nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.   Tāpat institūcijā strādājošām amatpersonām ir jābūt informētām, kā jārīkojas gadījumos, kad viņiem tiek piedāvāts vai rodas aizdomas, ka tiks piedāvāts prettiesisks labums. Minēto kārtību, Birojs plāno noteikt vadlīnijās par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā  Iepriekš minētajā Informatīvajā ziņojumā sniegtais izvērtējums liecina, ka kopš 2013.gada ir palielinājies Biroja pieņemto lēmumu skaits (par konstatētiem Interešu konflikta likuma normu pārkāpumiem), kuros piemērots naudas sods vai izteikts mutvārdu aizrādījums valsts amatpersonām, kuras ieņem amatus pašvaldībās un tās izveidotajās iestādēs, kā arī publiskas personas kapitālsabiedrībās.  2015.gadā visbiežāk pieļautie Interešu konflikta likumā noteikto ierobežojumu pārkāpumi ir saistīti ar speciālo ierobežojumu neievērošanu attiecībā uz amatu savienošanu – **187** gadījumi, **110** gadījumos pieļauti tādu ierobežojumu pārkāpumi, kas saistīti ar ienākumu gūšanu, un **69** gadījumos pieļauti pārkāpumi rīcībā ar publiskas personas mantu. Valsts amatpersonas **39** gadījumos rīkojušās interešu konflikta situācijā, pārkāpumus attiecībā uz ziedojumu pieņemšanu pieļāvušas **23** valsts amatpersonas. **21** gadījumā pieļautie pārkāpumi bijuši saistībā ar valsts amatpersonas amata savienošanas izpildes kārtību, savukārt pārējie **11** gadījumi saistīti ar atsevišķiem pārkāpumiem attiecībā uz komercdarbības ierobežojumiem, informācijas izmantošanas aizlieguma pārkāpšanu, aizlieguma ietekmēt administratīvo aktu izdošanu un aizlieguma būt par pārstāvi neievērošanu.  Biroja ieskatā katra institūcija var **mazināt valsts amatpersonu skaitu, kuru darbībā tiek konstatēti Interešu konflikta likuma normu pārkāpumi**, piemēram:   * ieviešot iekšējās kontroles mehānismus interešu konflikta novēršanai, tādējādi nodrošinot, ka valsts amatpersonas nerealizē amata pilnvaras interešu konflikta situācijā; * nosakot kārtību, kādā institūcijā strādājošās valsts amatpersonas paziņo par savu atrašanos interešu konflikta situācijā, nosakot institūcijā par interešu konflikta novēršanu atbildīgās amatpersonas, kā arī nosakot kārtību, kādā interešu konflikta situācijā esošās valsts amatpersonas funkcijas tiek nodotas izpildei citai valsts amatpersonai; * paredzot amatu savienošanas atļaujas izsniegšanas kārtību, tajā skaitā paredzot šo atļauju pārskatīšanas kārtību, lai konstatētu, vai nav mainījušies tiesiskie vai faktiskie apstākļi, kuri pastāvēja atļaujas izsniegšanas brīdī, un vai joprojām valsts amatpersonas konkrētā amata savienošana nerada interešu konfliktu, nav pretrunā ar valsts amatpersonai saistošām ētikas normām un nekaitē valsts tiešo pienākumu pildīšanai.   Kukuļošanas darba grupa attiecībā uz uzskaites prasībām, ārējo un iekšējo uzņēmuma kontroli rekomendē, lai Latvija:   1. veic pasākumus, mudinot uzņēmumus izstrādāt, pieņemt un efektīvi īstenot adekvātu iekšējo kontroli, ētikas un atbilstības programmas vai pasākumus ar mērķi novērst un atklāt ārvalstu amatpersonu kukuļošanu; un mudina uzņēmēju un profesionālās asociācijas izstrādāt līdzīgas programmas vai pasākumus, cenšoties palīdzēt uzņēmumiem, it īpaši maziem un vidējiem uzņēmumiem (2009.gada Rekomendācija III un X C(i)); 2. nodrošina, ka valsts uzņēmumiem vadlīnijas par iekšējo kontroli pretkorupcijas jomā skaidri vēršas pret ārvalstu amatpersonu kukuļošanu (2009.gada Rekomendācija III un X C(i)).[[5]](#footnote-5)   Pamatojoties uz iepriekš minēto, kā arī citu valstu labo praksi, Ministru kabineta **noteikumu projekta 8.punkts** paredz, ka *kapitālsabiedrības reizi gadā un ne vēlāk kā 3 mēnešus pēc gada pārskata apstiprināšanas publisko informāciju tīmekļa vietnē par iepriekšējā gadā kapitālsabiedrības veiktajiem pasākumiem korupcijas riska novēršanai.*  Kapitālsabiedrības, uz kurām attiecas Gada pārskatu un konsolidēto gada pārskatu likums, informāciju par iepriekšējā gadā veiktajiem pasākumiem korupcijas riska novēršanai, **var iekļaut** Vadības ziņojumā (Gada pārskatu un konsolidēto gada pārskatu likuma XI nodaļa). Gada pārskatu un konsolidēto gada pārskatu likuma 55.panta pirmā un otrā daļa paredz, ka (1)*Vadības ziņojumā sniedz skaidru informāciju par sabiedrības attīstību, darbības finansiālajiem rezultātiem un finansiālo stāvokli, kā arī informāciju par būtiskiem riskiem un neskaidriem apstākļiem, ar kuriem sabiedrība saskaras. Šo informāciju pamato ar vispusīgu un visaptverošu sabiedrības attīstības, darbības finansiālo rezultātu un finansiālā stāvokļa analīzi atbilstoši attiecīgās sabiedrības darbības apjomam un sarežģītībai.*  *(2)Ciktāl tas ir nepieciešams, lai izprastu sabiedrības attīstību, darbības finansiālos rezultātus vai finansiālo stāvokli, šā panta pirmajā daļā minētajā analīzē iekļauj:*  *1) finansiālo rezultātu rādītājus;*  *2) ciktāl tie ir būtiski, arī galvenos sabiedrību un attiecīgo nozari raksturojošos nefinanšu rādītājus, kā arī informāciju par vides aizsardzības prasību ietekmi un informāciju par darbiniekiem vai citu informāciju;*  *3) attiecīgā gadījumā — atsauces uz finanšu pārskatā norādītajām summām un papildu skaidrojumus par tām.* Pamatojoties uz to, ka jau no 2004.gada (Korupcijas novēršanas un apkarošanas valsts programma 2004.‒2008.gadam) visām valsts pārvaldes un pašvaldību iestādēm ir noteikta prasība izstrādāt pretkorupcijas pasākumu plānu un stiprināt iekšējo kontroles sistēmu (novēršot korupcijas riskus) iestādē, Korupcijas novēršanas un apkarošanas biroja pārstāvji aktīvi konsultē un nodrošina (gan pēc pieprasījuma, gan plānveidā) izglītošanas pasākumus iestādēm par ētikas, korupcijas, interešu konflikta novēršanas jautājumiem, kā arī par iekšējiem organizatoriskajiem pasākumiem korupcijas riska novēršanai institūcijā. Apmācības par ētikas, korupcijas un interešu konflikta jautājumiem var nodrošināt organizējot semināru institūcijā (arī apvienojoties institūcijām, piemēram, divas vai vairākas pašvaldības kopā), uzaicinot Korupcijas novēršanas un apkarošanas biroja amatpersonas (minimālais dalībnieku skaits 25), vai piedaloties Valsts administrācijas skolas organizētajos semināros par interešu konflikta un korupcijas novēršanas jautājumiem, kā arī, deleģējot institūcijas pārstāvi, var iesaistīties Biroja piedāvātajā tālākizglītotāju pretkorupcijas jautājumos sagatavošanas programmā, tādējādi nodrošinot, ka regulāras apmācības savās institūcijās varēs veikt īpaši sagatavotas šīs institūcijas amatpersonas.  Tāpat Birojs nodrošina *tālākizglītotājiem dažāda veida metodisko palīdzību procesa izglītošanas un nodrošināšanai savās institūcijās.*  Informējam, ka tālākizglītotāju apmācības modeļa izveide ir uzsākta jau 2013.gada nogalē un šā apmācību modeļa ietvaros no 2013.gada līdz 2015.gadam ir apmācītas 128 amatpersonas no 38 institūcijām, kas turpmāk varēs savās institūcijās nodrošināt valsts amatpersonu apmācības par korupcijas un interešu konflikta jautājumiem. Šāda modeļa ieviešana sekmē valsts amatpersonu izpratnes un zināšanu līmeņa paaugstināšanos.  Darbinieki zināšanas par minētajiem jautājumiem var apgūt arī patstāvīgi, izmantojot interneta vidē pieejamos materiālus.  Šobrīd ir uzsākts darbs pie elektroniskās mācību platformas izveides, nodrošinot gan apmācības, gan zināšanu pārbaudi par pretkorupcijas jautājumiem elektroniskajā vidē.  Pēc apmācībām (arī zināšanu papildināšanas) par korupcijas un interešu konflikta novēršanas jautājumiem, kuras jānodrošina vismaz reizi trijos gados, darbinieku zināšanas būtu jāpārbauda. Informāciju par zināšanu pārbaudes rezultātiem turpmāk var izmantot, piemēram, sastādot nākamā perioda apmācību plānu institūcijas darbiniekiem, nosakot aktuālās apmācību tēmas.  Ja apmācības nodrošina Biroja amatpersonas, zināšanu pārbaude tiek veikta semināra noslēgumā, testējot dalībniekus rakstveidā un pēc tam apkopojot zināšanu testā par korupcijas un interešu konflikta novēršanas jautājumiem sniegtās atbildes.  Ja institūcija apmācības organizē pati, izmantojot savus resursus, tad institūcija var pati izstrādāt zināšanu pārbaudes testus, vai izmantot Biroja izstrādātos testus.  Zināšanu pārbaudes mērķis ir pārliecināties, ka visas publiskas personas institūcijas darbinieki zina un izprot korupcijas un interešu konflikta novēršanas pamatjautājumus. Institūcijas vadītājs ikgadējās novērtēšanas kontekstā šos rezultātus **var** izmantot, definējot nepieciešamos zināšanu pilnveides pasākumus nākamajam novērtēšanas periodam.  Noteikumu projekta 15.punkts paredz, ka *tiesu varas institūcijas nodrošina korupcijas un interešu konflikta riska novēršanu, ievērojot speciālajos likumos noteikto funkciju un darbību specifiku.* Atbilstoši speciālajos normatīvajos aktos noteiktajām funkcijām un  darbības specifikai, šo noteikumu projekta 15.punktā minētās institūcijas  korupcijas un interešu konflikta risku novēršanu **var nodrošināt** neizstrādājot atsevišķu pretkorupcijas pasākumu plānu.  Lai veicinātu izpratni publiskas personas institūcijās par Ministru kabineta noteikumu piemērošanu, Birojs **turpinās ne tikai konsultēt un izglītot institūciju darbiniekus par iekšējās kontroles sistēmas pamatprasībām** **korupcijas riska novēršanai institūcijās, bet arī izstrādās vadlīnijas** par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā.  Ar Korupcijas novēršanas un apkarošanas biroja priekšnieka 2017.gada 28.marta rīkojumu Nr.1-1/23 "Par darba grupas izveidi vadlīniju izstrādei" tika izveidota starpinstitūciju darba grupa minēto vadlīniju izstrādei. |
| 3. | Projekta izstrādē iesaistītās institūcijas | 2016.gada 11.februārī ar Korupcijas novēršanas un apkarošanas biroja priekšnieka rīkojumu Nr.1-1/15 “Par darba grupas izveidi Ministru kabineta noteikumu par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā projekta izstrādei” tika izveidota starpinstitūciju darba grupa, kuras sastāvā bija pārstāvji no: Korupcijas novēršanas un apkarošanas biroja, **Finanšu ministrijas, Latvijas Tirdzniecības un rūpniecības kameras, Pārresoru koordinācijas centra, Latvijas Pašvaldību savienības, Rīgas domes, Korporatīvās ilgtspējas un atbildības institūta**. Papildus norādām, ka tika lūgts arī **Valsts ieņēmuma dienesta** un publiskas personas kapitālsabiedrību pārstāvju viedoklis par minēto Ministru kabineta noteikumu projektu. |
| 4. | Cita informācija | Nav. |
|  |  |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz publiskas personas institūcijām, ciktāl tas nav pretrunā ar speciālajiem normatīvajiem aktiem. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs tiek palielināts publiskas personas kapitālsabiedrībām.  Papildus administratīvo slogu rada Ministru kabineta noteikumu projekta **8.punktā** minētās informācijas par iepriekšējā gadā veiktajiem pasākumiem korupcijas riska novēršanai sagatavošana. |
| 3. | Administratīvo izmaksu monetārs novērtējums | Papildus administratīvo slogu rada Ministru kabineta noteikumu projekta **8.punktā** minētās informācijas par iepriekšējā gadā veiktajiem pasākumiem korupcijas riska novēršanai sagatavošana. Aptuvenais informācijas sagatavošanas laiks varētu būt viena darba diena (8 stundas) (atkarībā no institūcijas lieluma un institūcijā veiktajiem pasākumiem). Savukārt vidējais atalgojums valstī (Centrālās statistikas dati par 2016.gada septembrī vidējā darba samaksa sabiedriskajā sektorā[[6]](#footnote-6)) ir 867 *euro.*   * 2016.gada septembrī bija 22 darba dienas jeb 176 darba stundas; * 1 sabiedriskā sektora darbinieka stundas vidējā darba samaksa bija:   867 *euro:*176=4,93 *euro;*  Ziņojuma sagatavošanas izmaksas ir: 8 (darba stundas)\*4,93(*euro/stundā)*= 39,44 *euro*  Kapitālsabiedrībām (kurās valsts daļa pamatkapitālā atsevišķi vai kopumā pārsniedz 50 procentus) administratīvais slogs aptuveni ir:  72 (valsts kapitālsabiedrības)[[7]](#footnote-7)\*39,44 *euro*= **2839,98 euro/gadā**  Kapitālsabiedrībām (kurās pašvaldību daļa pamatkapitālā atsevišķi vai kopumā pārsniedz 50 procentus) administratīvais slogs aptuveni ir:  430 (pašvaldību kapitālsabiedrības)[[8]](#footnote-8)\*39,44*euro=***16959,20 euro/gadā** |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav |
| 2. | Atbildīgā institūcija | Korupcijas novēršanas un apkarošanas birojs |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību |  |
| 2. | Citas starptautiskās saistības | Izstrādājot minēto Ministru kabineta noteikumu projektu, tika ņemtas vērā Ekonomiskās sadarbības un attīstības organizācijas (OECD) Kukuļošanas apkarošanas starptautiskajos biznesa darījumos darba grupas Latvijas 2.fāzes ziņojumā izteiktās rekomendācijas, piemēram, Kukuļošanas apkarošanas starptautiskajos biznesa darījumos darba grupas rekomendācija:   * Latvijai veikt pasākumus, mudinot uzņēmumus izstrādāt, pieņemt un efektīvi īstenot adekvātu iekšējo kontroli, ētikas un atbilstības programmas vai pasākumus ar mērķi novērst un atklāt ārvalstu amatpersonu kukuļošanu; un mudina uzņēmēju un profesionālās asociācijas izstrādāt līdzīgas programmas vai pasākumus, cenšoties palīdzēt uzņēmumiem, it īpaši maziem un vidējiem uzņēmumiem (2009.gada Rekomendācija III un X C(i)); * *Latvija īsteno tās plānu veikt pasākumus, kas noteiktu valsts amatpersonām pienākumu ziņot tieši vai netieši, izmantojot iekšējo mehānismu, tiesībsargājošām iestādēm par aizdomām par ārvalstu amatpersonu kukuļošanu starptautiskos darījumos, kas radušās, veicot savus dienesta pienākumus (2009.gada Rekomendācija III un IX(i))* * *Latvijai veikt pasākumus, iedrošinot trauksmes celšanu, tai skaitā informējot par labā ticībā (bona fide) veiktās trauksmes celšanas, kā publiskās un privātās godprātības sistēmas sastāvdaļas, svarīgumu un paaugstinot informētību par pieejamo aizsardzību privātā sektorā strādājošiem trauksmes cēlējiem, nodrošinot trauksmes cēlējiem viegli pieejamus ziņošanas kanālus (2009.gada Rekomendācija III un IX(i), (iii))..* |
| 3. | Cita informācija |  |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 11.februārī ar Korupcijas novēršanas un apkarošanas biroja priekšnieka rīkojumu Nr.1-1/15 “Par darba grupas izveidi Ministru kabineta noteikumu par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā projekta izstrādei” tika izveidota starpinstitūciju darba grupa, kuras sastāvā bija pārstāvji no: Korupcijas novēršanas un apkarošanas biroja, **Finanšu ministrijas, Latvijas Tirdzniecības un rūpniecības kameras, Pārresoru koordinācijas centra, Latvijas Pašvaldību savienības, Rīgas domes, Korporatīvās ilgtspējas un atbildības institūta**. Papildus norādām, ka tika lūgts arī **Valsts ieņēmuma dienesta un publiskas personas kapitālsabiedrību** pārstāvju viedoklis par minēto Ministru kabineta noteikumu projektu. |
| 2. | Sabiedrības līdzdalība projekta izstrādē | Sabiedrības pārstāvju (**Latvijas Tirdzniecības un rūpniecības kameras**, **Latvijas Pašvaldību savienības**, **Korporatīvās ilgtspējas un atbildības institūta un Latvijas Lielo pilsētas asociācijas)** līdzdalība darba grupā Noteikumu projekta izstrādes procesā tika saņemti iebildumi un priekšlikumi no darba grupas locekļiem, kā arī no pašvaldībām un publiskas personas kapitālsabiedrībām. |
| 3. | Sabiedrības līdzdalības rezultāti | Noteikumu projekta izstrādes procesā tika ņemti vērā darba grupas locekļu iebildumi, taču ne visi pašvaldību un publiskas personas kapitālsabiedrību iebildumi tika ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Publiskas personas institūcijas |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Saistībā ar noteikumu projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

*Anotācijas III sadaļa – projekts šīs jomas neskar.*

Iesniedzējs: Ministru prezidents M.Kučinskis

Vīza: Korupcijas novēršanas un

apkarošanas biroja priekšnieks J.Straume

02.10.2017.

4 135

Iluta Ceicāne, 67356144

[iluta.ceicane@knab.gov.lv](mailto:iluta.ceicane@knab.gov.lv)

1. Korupcijas novēršanas un apkarošanas pamatnostādnes 2015.-2020. [↑](#footnote-ref-1)
2. <http://www.oecd.org/daf/anti-bribery/ConvCombatBribery_ENG.pdf> [↑](#footnote-ref-2)
3. <http://www.oecd.org/daf/anti-bribery/Latvia-Phase-2-Report-ENG.pdf>. [↑](#footnote-ref-3)
4. <http://www.oecd.org/daf/anti-bribery/Latvia-Phase-2-Report-ENG.pdf> [↑](#footnote-ref-4)
5. <http://www.oecd.org/daf/anti-bribery/Latvia-Phase-2-Report-ENG.pdf> [↑](#footnote-ref-5)
6. http://www.csb.gov.lv/statistikas-temas/darba-samaksa-galvenie-raditaji-30270.html [↑](#footnote-ref-6)
7. Pārresoru koordinācijas centra informācija [↑](#footnote-ref-7)
8. Valsts kontroles informācija [↑](#footnote-ref-8)